SSP ดึงพันธมิตรต่างชาติ เสริมทัพร่วมลงทุนโซลาร์ฟาร์ม 16.4 MW ในมองโกเลีย
SSP ดึงพันธมิตรญี่ปุ่น-มองโกเลีย เข้าร่วมทุนรวม 25% โซลาร์ฟาร์ม "Khunshight Kundi" ในมองโกเลีย ขนาดกำลังผลิตติดตั้ง 16.4 MW
29 ธ.ค. 2560

บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP ระบุว่า ตามที่ที่ประชุมคณะกรรมการบริษัทเมื่อวันที่ 21 พ.ย.60 มีอนุมัติให้บริษัท และ/หรือบริษัทย่อยเข้าร่วมลงทุนในโครงการโรงไฟฟ้าพลังงานแสงอาทิตย์ Khunshight Kundi ในประเทศมองโกเลีย
ล่าสุด บริษัทขอแจ้งรายชื่อพันธมิตรร่วมลงทุนโรงไฟฟ้าพลังงานโครงการดังกล่าว ประกอบด้วย พันธมิตรจากญี่ปุ่น คือ บริษัท Sharp Energy Solutions Corporation (SESJ) ซึ่งเป็นบริษัทในเครือของบริษัท Sharp Corporation (Sharp) ซึ่งเป็นบริษัทจดทะเบียนในตลาดหลักทรัพย์โตเกียว โดย SESJ จะเข้ามาถือหุ้นในโครงการนี้สัดส่วน ร้อยละ 10
ส่วนพันธมิตรจากมองโกเลีย ที่จะร่วมทุนในสัดส่วนร้อยละ 15 คือ บริษัท AMOE Solar LLC (AMOE) ลงทุนสัดส่วนร้อยละ 10 และบริษัท SH Energy Solution LLC (SH Energy) ร้อยละ 5 ขณะที่กลุ่ม SSP ถือหุ้นในโครงการ Khunshight Kundi สัดส่วนร้อยละ 75
อนึ่ง โครงการโรงไฟฟ้าพลังงานแสงอาทิตย์ Khunshight Kundi มีกำลังการผลิตติดตั้ง 16.4 เมกะวัตต์ (MW) ใช้แผงโซลาร์เซลล์แบบ Poly Crystalline ตั้งอยู่ทางทิศใต้ของเมือง Ulaanbaatar ประเทศมองโกเลีย ใกล้กับที่ตั้งของสนามบินนานาชาติแห่งใหม่ของมองโกเลีย โดยโครงการอยู่ในช่วงเริ่มดำเนินการก่อสร้าง และมีกำหนดเริ่มดำเนินการเชิงพาณิชย์ (COD) ภายในไตรมาส 1/62 ขณะที่โครงการได้รับการสนับสนุนทางการเงินจากรัฐบาลญี่ปุ่น ภายใต้ Joint Credit Mechanism Program ระหว่างรัฐบาลญี่ปุ่นและรัฐบาลมองโกเลีย